text: [{"text_idx": "#000001", "text": "Atlantic Airways og Icelandair samstarva"}, {"text_idx": "#000002", "text": "Flogfel\u00f8gini \u00e6tla at gera eina sonevnda Code-Share avtalu, sum hevur vi\u00f0 s\u00e6r go\u0301\u00f0ar m\u00f8guleikar at selja setur hja\u0301 hv\u00f8rjum \u00f8\u00f0rum"}, {"text_idx": "#000004", "text": "Atlantic Airways og Icelandair hava undirskriva\u00f0 eitt sokalla\u00f0 LOI (Letter of Intent) um, at fel\u00f8gini b\u00e6\u00f0i \u00e6tla at styrkja samstarvi\u00f0 si\u0301na\u0301millum vi\u00f0 at skriva undir eina Code-Share avtalu."}, {"text_idx": "#000005", "text": "Atlantic Airways og Icelandair hava i\u0301 fleiri a\u0301rati\u0301ggju samstarva\u00f0 vi\u00f0 m.a. Interline-avtalum, sum innibera, at ta\u00f0 er gj\u00f8rligt at selja pla\u0301ss a\u0301 flogf\u00f8runum hja\u0301 hv\u00f8rjum \u00f8\u00f0rum. Icelandair (fyrr: Flugfelag Islands) hevur fyrr flogi\u00f0 i\u0301millum F\u00f8royar og I\u0301sland, og ta\u0301 tey go\u0301vust, fo\u0301r Atlantic Airways undir rutuflu\u0301gving til I\u0301slands."}, {"text_idx": "#000006", "text": "Nu\u0301 fara b\u00e6\u00f0i Atlantic Airways og Icelandair fara at flu\u0301gva upp a\u0301 F\u00f8royar, og har \u00e6tlanin er at gera eina Code-Share avtalu, sum hevur vi\u00f0 s\u00e6r enn betri m\u00f8guleikar at selja setur hja\u0301 hv\u00f8rjum \u00f8\u00f0rum. Icelandair fer at bru\u0301ka teirra Q400 flogf\u00f8r, sum taka 76 fer\u00f0afo\u0301lk, til rutuna."}, {"text_idx": "#000007", "text": "- Visjo\u0301nin hja\u0301 Atlantic Airways er at kny\u0301ta F\u00f8royar n\u00e6rri umheiminum. I\u0301 hesum sambandi er td. USA ein umra\u0301\u00f0andi markna\u00f0ur fyri fer\u00f0afo\u0301lk til F\u00f8royar. Vit hava ti\u0301 leingi arbeitt vi\u00f0 at fa\u0301a eina Code-Share avtalu vi\u00f0 Icelandair i\u0301 lag solei\u00f0is, at ta\u00f0 ver\u00f0ur upp aftur l\u00e6ttari hja\u0301 amerikanarum at fer\u00f0ast til F\u00f8royar umvegis I\u0301sland. Nu\u0301 vo\u0301na vit, at avtalan kemur uppa\u0301 pla\u0301ss og ver\u00f0ur til gagns fyri ba\u0301\u00f0ar partar, og vit eru sera spent at si\u0301ggja u\u0301rsliti\u00f0 av henni, sigur Jo\u0301hanna a\u0301 Bergi, stjo\u0301ri i\u0301 Atlantic Airways."}, {"text_idx": "#000008", "text": "Ta\u00f0 var fyrr i\u0301 dag, at Icelandair kunngj\u00f8rdi, at flogfelagi\u00f0 fo\u0301r undir regluliga flu\u0301gving millum Keflavi\u0301k og Va\u0301gar fra\u0301 1. mai 2024. I\u0301 fyrsta umfari ver\u00f0ur flogi\u00f0 fimm fer\u00f0ir um vikuna, men fra\u0301 1. juni ver\u00f0ur fari\u00f0 upp a\u0301 seks fer\u00f0ir um vikuna."}]